Н А Ц Р Т

Скупштина општине Врњачка Бања на \_\_\_\_ седници, одржаној \_\_\_\_\_\_\_\_.2018. године, на основу члана 20 став 1 тачка 5 Закона о локалној самоуправи („Сл.гласник РС“, бр. 129/07,83/2014 - др. закон,101/16- др. закон и 47/18), члана 2 Закона о комуналним делатностима ("Сл. гласник РС", бр. 88/2011 и 104/2016) и члана 36 Статута општине Врњачка Бања („Сл. лист општине Врњачка Бања“, бр. 23/16-пречишћен текст), доноси,

ОДЛУКУ

О ИЗМЕНАМА И ДОПУНАМА ОДЛУКЕ О ЈАВНИМ ПАРКИРАЛИШТИМА

Члан 1.

У Одлуци о јавним паркиралиштима („Сл. лист општине Врњачка Бања“, бр. 16/2011, изменама 22/2012 и 18/2016) ,мења се члан 19 и гласи: „ Предузеће или предузетник коме су поверени послови уређења, одржавања и коришћења јавних паркиралишта, као комуналне делатности дужни су да у складу са пројектом о техничком регулисању јавних паркиралишта посебно означе паркинг места за инвалидна лица, лица са посебним потребама и труднице“.

Члан 2.

Иза члана 26. додаје нови члан 26а. који гласи:

„Комуналну услугу паркирања на паркинг месту из члана 19. ове одлуке могу користити само труднице које имају признат статус у скалду са законом и овом одлуком и чије возило је прописно обележено.

Право на бесплатну паркинг карту за труднице остварују све труднице са пребивалиштем на територији општине Врњачка Бања.

Бесплатна паркинг карта за труднице издаје се на период до 9 (девет) месеци закључно са термином порођаја и важи за бесплатно паркирање на јавним паркиралиштима без временског ограничавања, Паркинг површина поред Дома здравља „Др Никола Џамић“ у Краљевачкој улици, и то три паркинг места.

Будућa мајка која жели да оствари право на **бесплатну паркинг карту за труднице** подноси вршиоцу комуналне делатности уређења, одржавања и коришћења јавних паркиралишта општине Врњачка Бања, уредно попуњен **захтев за издавање бесплатне паркинг карте за труднице** са следећим прилозима:  
 - фотокопија личне карте труднице,или извод из читача личне карте

* фотокопија саобраћајне дозволе чији је власник или корисник уговора о лизингу трудница или члан заједничког домаћинства,
* доказ о трудноћи издат од надлежне здравствене установе са утврђеним термином порођаја“.

Члан 3.

Задужује се вршилац комуналне делатности уређења, одржавања и коришћења јавних паркиралишта општине Врњачка Бања да у складу са овим изменама Одлуке о јавним паркиралиштима изврши обележавање три паркинг места за труднице, која ће бити посебно обележена, на Паркинг површини Дома здравља „Др Никола Џамић“ у Краљевачкој улици.

Члан 4.

Ова Одлука ступа на снагу осмог дана од дана објављивања у „Службеном листу општине Врњачка Бања“.

СКУПШТИНА ОШТИНЕ ВРЊАЧКА БАЊА

Број: \_\_\_\_\_\_\_\_\_\_\_\_\_ од \_\_\_\_\_\_\_\_\_.2018. године

ПРЕДСЕДНИК

СКУПШТИНЕ ОПШТИНЕ

Иван Радовић

О б р а з л о ж е њ е

**Правни основ за доношење ове одлуке:** дефинисан је: чланом 20 став 1 тачка 5 Закона о локалној самоуправи („Сл.гласник РС“, бр. 129/07,83/2014 - др. закон,101/16- др. закон и 47/18), чланом 2 Закона о комуналним делатностима ("Сл. гласник РС", бр. 88/2011 и 104/2016) и чланом 36 Статута општине Врњачка Бања („Сл. лист општине Врњачка Бања“, бр. 23/16-пречишћен текст).

Члан 20 став 1 тачка 5 Закона о локалној самоуправи („Сл.гласник РС“, бр. 129/07,83/2014 - др. закон,101/16- др. закон и 47/18) утврђује обавезу локалне самоуправе да преко својих органа, у складу са Уставом и законом уређује и обезбеђује обављање и развој коминалних делатности, као и организационе, материјалне и друге услове за њихово обављање.

Члан 2 став 1 Закона о комуналним делатностима („Сл. гласник РС“, бр. 88/2011 и 104/2016) утврђује да су комуналне делатности у смислу овог закона, делатности пружања комуналних услуга од значаја за остварење животних потреба физичких и правних лица код којих је јединица локалне самоуправе дужна да створи услове за обезбеђење одговарајућег квалитета, обима, доступности и континуитета, као и надзор над њиховим вршењем.

Члан 2 став 3 тачка 7 Закона о комуналним делатностима („Сл. гласник РС“, бр. 88/2011 и 104/2016), утврђује да је управљање јавним паркиралиштима комунална делатност.

Члан 36 став 1 тачка 7 Статута општине Врњачка Бања („Сл. лист општине Врњачка Бања“, бр. 23/16-пречишћен текст) утврђује да Скупштина општине у складу са законом доноси прописе и друге опште акте.

**Разлози за доношење ове одлуке**

Иницијативу за измену Одлуке о јавним паркиралиштима у Врњачкој Бањи („Сл. лист општине Врњачка Бања“, бр. 16/2011, изменама 22/2012 и 18/2016) , доставио је ЈП „Нови Аутопревоз“ Врњачка Бања, а све у циљу подстицаја и подршке повећању наталитета, да на локацији паркинг површине Дома здравља“Др.Никола Џамић“ у Врњачкој Бањи определи 3 паркинг места за паркирање возила трудница.

**Објашњење правних института**

Изменом Одлуке о јавним паркиралиштима у Врњачкој Бањи („Сл. лист општине Врњачка Бања“, бр. 16/2011, изменама 22/2012 и 18/2016), извршила се само промена у циљу подстицаја и подршке повећању наталитета и признавања статуса за труднице, које могу користити бесплатна паркинг места.

**Средства за спровођење ове одлуке**- за спровођење ове одлуке потребна су средства за обележавање 3 (три) паркинг места за труднице.

**Ступање на снагу:** Одлука ступа на снагу осмог дана од дана објављивања у „Сл. листу општине Врњачка Бања“.

Рукводилац одсека за привреду НАЧЕЛНИК ОПШТИНСКЕ

и друштвене делатности УПРАВЕ

Славиша Пауновић

**Живорад Јаћимовић**